Efter lidt besvær fik politiet stoppet en bilist i Nykøbing mandag kort før middag. En 26-årig mand ville ikke stoppe, selv om politiet bad ham om det, og desuden kørte han hasarderet, så en cyklist eller fodgænger måtte springe for livet. Men ikke nok med det så er han også blevet sigtet for lang række andre forhold. - Han var påvirket af euforiserende stoffer, kørte uden sele, overholdt ikke ubetinget vigepligt og kørte bil, selv om han er frakendt kørekortet, siger Jørgen Jensen, politikommissær hos lokalpolitiet i Thisted. Der ud over var han i besiddelse af 23 gram amfetamin, kokain og hashmix, som politiet fandt i bilen. Sidst men ikke mindst var han eftersøgt, fordi han skulle afsone en dom på tre måneders fængsel, og nu er han altså igen sigtet for i alt otte forhold. - Han er en hærdet kriminel. Det må man sige. Han bliver sigtet for det hele og er kørt til afsoning, siger Jørgen Jensen. Den 26-årige er uden fast bopæl.

Referat:
En 26-årig mand var eftersøgt af politiet i forvejen, og nu bliver han sigtet for i alt otte nye lovovertrædelser.